
Резюме: В съвременния дигитализиран свят киберизмамите се превръщат в заплаха за сигурността в нейните аспекти - национална, корпоративна, финансова, личностна и т.н. Свидетели сме за киберзаплахи от различно естество, което поставя необходимостта за ефективен мениджмънт на системата за киберсигурност като част от системата за сигурност, което дефинира и целта на научните търсения на автора.

Abstract: In the modern digitalized world, cyberfraud is becoming a threat to security in its aspects - national, corporate, financial, personal, etc. We are witnessing cyberthreats of various nature, which poses the need for effective management of the cybersecurity system as part of the security system, which also defines the purpose of the author's scientific research.

Увод
Динамичните промени в геостратегическата среда, съпътствана с дигитализация във всички сфери на обществения живот, в една или друга степен поставят системата за сигурност, в нейната многоаспектност, пред сериозни изпитания. Едва ли вече бихме могли да си представим ежедневието си без глобалната мрежа, информационните системи, облачните платформи, изкуственият интелект, свързаните цифрови услуги. Те в своята съвкупност от една страна създават значителни възможности за повишаване на ефективността на процесите в глобален, национален, регионален, организационен, корпоративен и личностен аспект, но от друга - разширяват възможностите за потенциални кибератаки и киберзаплахи от различно естество. И ако до неотдавна киберсигурността традиционно се свързва със съвкупността от защитни технологии, днес това разбиране е недостатъчно. Нещо повече, на киберсигурността започва да се гледа и от позициите на управленската наука и практика. Обективната необходимост от третирането на киберсигурността като мениджърски процес произтича  от обстоятелството, че информационният ресурс днес придобива ключова роля във всяка обществено-икономическа сфера.  А това от своя страна поражда интересът към този ресурс и засилените в последните години кибератаки и киберзаплахи, чието пренебрегване би довело до редица изпитания към системата на сигурност. На това основание към информационния ресурс, като основен компонент на киберсигурността  следва да прилагаме системен и мениджърски подход, поради което на киберсигурността във всички аспекти на обществения живот следва да подхождаме като на мениджърски процес. От тази гл. т. киберсигурността се изследва като интеграция между технологичните средства, организационните процеси, политики, отговорности, контролни механизми и управление на риска. От тук научните търсения на автора са насочени към изследване на  възможностите за създаване на модел за управление на киберсигурността, което дефинира и целта на научните изследвания в настоящата публикация.

Интегриран модел за управление на киберсигурността
Изходна основа на научните изследвания в настоящата публикация са NIST Cybersecurity Framework 2.0 [1], ISO/IEC 27001:2022 [2], ISO/IEC 27005:2022 [3] и CIS Critical Security Controls [4], Директивата NIS2 [5], Закон за изменение и допълнение на Закона за киберсигурност [6], Актуализирана национална стратегия за киберсигурност  [7].  Така посочената нормативна рамка е в основата на твърдението ни киберсигурността да се приема като управленска система. В потвърждение на това е и  обстоятелството, че киберсигурността като подсистема на системата за сигурност, ни дава основание да я приемаме като относително самостоятелна социална система, изградена от различни елементи: вход (субект), преобразуване (обект), изход (резултат), обратна връзка, която функционира в определена работна среда (вътрешна и външна). 
Оттук, за да може киберсигурността да бъде управлявана да бъде управлявана, е необходимо наличието на [8, 9]:
· определени  цели – постигането на високо ниво на киберсигурност в Република България посредством организацията, управлението и контрола на киберсигурността, координацията и сътрудничеството в областта на киберотбраната и противодействието на киберпрестъпността; 
· субект на управлението, който да изпълнява управленските функции планиране, организиране, контрол, координация и сътрудничество на национално и на ведомствено ниво. Като част от системата за защита на националната сигурност, отговорности за системата за киберсигурност имат и  Президентът на републиката – чрез Консултативния съвет за национална сигурност, Народното събрание - посредством законодателната си дейност и Министерският съвет – посредством органите на централната и териториалната изпълнителна власт. По силата на ЗИД на Закона за киберсигурност Министерският съвет е подпомаган от Съвета по киберсигурност, чийто председател е министърът на електронното управление. Членове на Съвета по киберсигурност са министрите на отделните министерства в структурата на Министерския съвет, началникът на отбраната, главният секретар на МВР, председателите  на ДАНС и на ДАР, директорът на служба „Военно разузнаване“, началникът на Националната служба за охрана, секретарят на Съвета по киберсигурност, секретарят на Съвета по сигурността към МС, представител на президента на Републиката, определен с негов указ. На национално ниво Министерският съвет с решение приема Национална стратегия за киберсигурност, като „стратегическа рамка на политиката за киберсигурност, която предвижда стратегическите цели, необходимите ресурси за постигане на тези цели и подходящи мерки на политиката, както и подходящи регулаторни мерки за постигане и поддържане на високо ниво на киберсигурност.“ [6,7]
На ведомствено (организационно) ниво субекти на управление на системата за киберсигурност по силата на  NIS 2 (Директива (ЕС) 2022/2555), която е втората генерация на европейската рамка за мрежова и информационна сигурност са мениджърите по киберсигурност на средни и големи предприятия в 18 сектора - от енергетика и транспорт до цифрови доставчици и управление на отпадъци, които са транспонирани в ЗИД на Закона за киберсигурност [5, 6, 10]. 
Така на основата на взаимното доверие и сътрудничество между субектите на управление се осигурява законосъобразността и ефективността на действията им и ефективното управление на киберсигурността и оценката на риска за киберсигурността от киберзаплахи и кибератаки; 
· обект на управлението - самата система за киберсигурност, която посредством правите и обратните информационни връзки се намира във взаимодействие със субекта на управлението. В тази взаимозависимост от съществено значение е отражението на обкръжаващата среда – вътрешна и външна, с отчитане на рисковете и заплахите. 
Представеният концептуален модел на управление на киберсигурността посредством системния подход е в подкрепа на твърдението ни, че тя е управленска система за стратегическо планиране, организиране, ръководене, мониторинг  и контрол на политиките, технологиите, екипите за защита на информационните системи и информационния ресурс на национално и ведомствено ниво. Под внимание следва да се има, че с Директива NIS 2 за целите на мениджмънта на киберсигурността в организационен аспект се разграничават два типа задължени субекти - съществени и важни. Разграничението между тях е от значение за интензивността на надзора и размера на санкциите, които са в зависимост от два основни фактора – сектора на дейност и категорията предприятие предприятието (таблица 1) [3, 6,10]. 
Таблица 1. Типове задължени субекти – съществени и важни  [Източник 3, 6, 10]
	Критерии
	Съществени субекти – Приложение I
	Важни субекти – Приложение II

	Сектори 
	Енергетика, транспорт, банково дело, финансови пазари, здравеопазване, питейна вода, отпадъчни води, цифрова инфраструктура, ИКТ услуги (B2B), публична администрация, космическо пространство
	Пощенски услуги, управление на отпадъци, химикали, храни, производство (медицински изделия, компютри, електроника, машини, МПС), цифрови доставчици, научни изследвания

	Размер
	Средни и големи предприятия (250+ служители или оборот 98+ млн. евро)
	Средни предприятия (50-249 служители или оборот 20 -98 млн. евро)

	Контрол
	Предварителен (ex-ante) - проактивни проверки
	Последващ (ex-post) - само при доказателства за нарушение

	Максимална санкция
	39 116 600 евро или 2% от глобалния оборот
	27 381 620  евро или 1,4% от глобалния оборот

	Минимална санкция
	97 792 евро
	48 896 евро



Под внимание следва да се има, че макар Директива NIS 2 да се отнася до средния и големия бизнес, в нейния обхват попадат и някои малки предприятия като малки доставчици на критична цифрова инфраструктура (DNS, облак, TLD регистри, удостоверителни услуги) [3, 6, 10]
И тук резонен е въпросът защо  е важно да управляваме системата за киберсигурност? Отговорът е нееднозначен - динамичните промени в геостратегическата среда, зависимостта от технологиите,  навлизането на изкуствения интелект. Данните сочат, че „приблизително на всеки 39 секунди се случва кибератака“[11],... „ което от своя страна води до значително нарастване на годишните глобални разходи, свързани с киберпрестъпленията, чието ниво до 2025 год. достига до 10,5 трилиона щатски долара до 2025 г., съставляващо значително увеличение спрямо 3 трилиона щатски долара, регистрирани през 2015 г.“ “[12]. Това само по себе си показва, че „бизнесът е подложен на безмилостни атаки и може да защити данните си само като инвестира в усъвършенствана стратегия за управление на киберсигурността… Последствията от кибератаките за бизнеса са: прекомерни разходи за реагиране при инциденти, бавна реакция при инциденти с киберсигурността, риск от изнудване или шпионаж, уронване и загуба на репутация, стабилност на бизнеса“[13]. От тук „управлението на киберсигурността е свързано със създаването и прилагането на унифицирана стратегия за сигурност на данните, така че данните да останат в безопасност, независимо от развитието на инфраструктурата на компанията.“ [12]. 
Следователно, многоаспектността на измеримостта на киберзаплахите в днешната дигитализирана среда повече от всякога изисква приложимостта на стратегическия подход за детайлното предвиждане на рисковете и заплахите на всеки един от факторите на средата и тяхното управление, което да ги сведе до разумни нива и адаптиране към промените на средата. В тази връзка  в чл.22 на ЗИД на Закона за киберсигурност, са транспонирани  11-те мерки за управление на риска , дефинирани в чл. 21 от Директива NIS 2. Става дума за следните [3,6,10]: 
· Политики за анализ на риска и сигурност на информационните системи;
· Действия при инциденти (предотвратяване, откриване, реагиране, възстановяване);
· Непрекъснатост на дейността и управление на кризи (вкл. резервни копия и възстановяване след бедствие);
· Сигурност на веригата за доставки (вкл. отношения с преки доставчици и доставчици на услуги);
· Сигурност при придобиване, разработване и поддръжка на мрежови и информационни системи (вкл. третиране на уязвимости);
· Политики и процедури за оценка на ефективността на мерките за управление на риска;
· Основни практики за киберхигиена и обучение по киберсигурност;
· Политики и процедури за използване на криптография (и криптиране, когато е уместно);
· Сигурност на човешките ресурси, политики за контрол на достъпа и управление на активи;
· Използване на многофакторно удостоверяване (MFA) или решения за непрекъснато удостоверяване;
· Използване на защитени гласови, видео- и текстови комуникации и защитени системи за спешна комуникация.
Посочените мерки се основават на подход, обхващащ всички опасности. Те имат за цел да защитят мрежовите и информационните системи и физическата среда на тези системи от инциденти. В съответствие с тях, които се явяват конкретизация на рамковите норми и стандарти за управление на риска за системата за киберсигурност, основно законово задължение за всеки член на управителния орган е да преминава обучение по киберсигурност най-малко веднъж на 2 години. 
При установени пропуски в спазването на посочените 11 мерки за управление на риска за киберсигурността, субектите следва да предприемат съответните пропорционални коригиращи действия за тяхното  отстраняване. За тази цел в ЗИД на Закона за киберсигурност в съответствие с Директива NIS 2 възниква задължение за докладване на инциденти. Предвидена е 4-степенна система за докладване на значителни инциденти по киберсигурността, която съдържа в себе си механизъм за обратна връзка от компетентния орган. Субектите са длъжни да уведомяват националния СЕРИКС (Секторен екип за реагиране при инциденти в киберсигурността) в строго определени срокове. Процедурата за докладване на инциденти  [3,6,10] обхваща видовете нарушения и сроковете за тяхното докладване:
· ранно предупреждение – до 24 часа;
· уведомление за инцидент – до 72 часа;
· междинен доклад, съдържащ актуализирана информация за инцидента – по искане на СЕРИКС;
· окончателен доклад – до 1 месец.
В случаите когато се прецени, че значителният инцидент представлява или е свързан с извършване на престъпление, СЕРИКС следва да уведоми Главна дирекция "Борба с организираната престъпност" на Министерството на вътрешните работи за значителния инцидент и да предостави цялата налична при него информация.
Когато значителният инцидент засяга критична информационна система на стратегически обект или дейност от значение за националната сигурност или има основание да се смята, че значителният инцидент е свързан с намеса на чужда държава или инфраструктура, разположена извън страната, СЕРИКС незабавно уведомява ДАНС за значителния инцидент и предоставя цялата налична при него информация [6].
Предвидено е когато значителният инцидент засяга две или повече държави членки, Националното единно звено за контакт информира другите засегнати държави членки и Агенцията на Европейския съюз за киберсигурност (ENISA) за значителния инцидент, като запазват сигурността и търговските интереси на субекта, както и поверителността на предоставената информация в съответствие с приложимото законодателство. [6]
Оценката на даден инцидент за степента на неговата значимост е в съответствие със следните критерии: сериозно оперативно прекъсване на услугата или финансови загуби за субекта; засягане на други физически или юридически лица чрез причиняване на значителни материални или нематериални вреди. [10]
ЗИД на Закона за киберсигурност предвижда съответните административнонаказателни разпоредби и персонални отговорности на управители, членове на управителни органи, които не одобрят мерки за управление на риска или не преминат задължително обучение по киберсигурност., чиито размери са независими от тези, посочени в таблица 1.
Успоредно с посочения модел за управление на риска по силата на Директива NIS 2, транспонирана в ЗИД на Закона за киберсигурност, целесъобразен за приложение е и моделът за управление на киберсигурността, посочен в доброволната рамка NIST Cybersecurity Framework [14], който се явява широко приложим и гъвкав подход, базиран на принципите „гъвкавост, икономическа ефективна и широкообхватност, поради възможността за приложим в различни сектори“[14]. Фокусът на този модел, първоначално ориентиран към управлението на риска на критичната инфраструктура, се измества и в други области, като се структурира около следните пет функции: управление, идентифициране, защита, откриване, реагиране, възстановяване [14]. И тъй като от позициите на целеполагането киберсигурността се третира като управленска функция, целесъобразно е моделът да се фокусира и върху шестата функция – управление, което има значение за дефинирането на организационния контекст, ролите, политиките и приемливото ниво на риск. А това по своето естество е в съответствие с горепосочените 11 мерки за управление на риска, като неразделна част от мениджмънта на киберсигурността. Нещо повече, в европейски контекст развитието на регулаторната  среда и приложимостта на ISO/IEC 27001:2022,  ISO/IEC 27005:2022, Директива NIS 2,  Critical Security Controls  (CIS), регламент DORA [15] в съчетание с NIST CSF 2.0, позволяват създаването на концептуален интегриран модел за управление на киберсигурността, съчетаващ стратегическото управление, управлението на риска, технологичните контроли, човешкия фактор и процесите за реагиране и възстановяване. За тази цел подходящ за приложение е метод НОРД (наблюдение – ориентация – решение – действие), известен като когнитивният цикъл на Джон Бойд, чиято абревиатура е OODA (Observe-Orient-Decide-Act) [9, 16]. Всяка буква от абревиатурата съставлява отделен етап, в който могат да се обособят етапи на управлението на риска, като част от мениджмънта на системата за киберсигурността. Създадената на тази основа йерархична организация на управление позволява разширени пълномощия за цялостното управление на киберсигурността, а подчинените равнища реагират по точен и стандартен начин, осигуряват необходимата информационна база и бързото й придвижване към по-високите равнища на управление (от основата към върха). Тук най-важно е да се използва цялата набрана, филтрирана, сумирана, модифицирана информация от така наречената „обкръжаваща среда” и още по-детайлно – от така наречената „сензорна среда”. Тя е тази, която обработва сигналите, преобразува ги, селектира ги, класифицира ги, филтрира ги, открива ги, оценява ги, анализира ги, разпознава ги и най-накрая ги моделира и изпраща към следващия етап от цикъла НОРД. Всеки етап от метод НОРД изразява определени дейности от процеса на управление на киберсигурността,, в частност на управлението на риска в киберсигурността, представен като цикличен процес [9].  А това по същество се явява методологическа база за изграждането на интегриран модел  за ефективно управление на киберсигурността на основата на принципите за поверителност, цялостност, достъпност при необходимост в съответствие с поставената цел на научните търсения на автора в настоящата публикация

Заключение
В обобщение на изследванията в настоящата публикация, без претенции за изчерпателност, киберсигурността в среда на динамични промени, повсеместна дигитализация и масово използване на изкуствения интелект, от позициите  на системния подход следва да се разглежда като управленска система, следваща концептуалния модел на управление на всяка социална система, отразяващ спецификите на киберсредата и адекватните на нея политики за киберсигурност и противодействие на нарастващия  обем киберзаплахи за всички сфери на обществено-икономическия живот. Мениджмънта на системата за киберсигурност е стратегическа дейност, подчинена на принципите и изискванията на стратегическото управление, изискващи разработването на стратегии за управление на киберсигурността. Неразделна част от мениджмънта на киберсигурността са политиките и действията за управление на риска, своевременното идентифициране на рисковете от киберзаплахи, тяхното анализиране, докладване, предприемане на своевременни коригиращи действия за свеждането им до разумни граници. Не на последно място мениджмънта на системата за киберсигурност включва и съответните превантивни контролни действия за недопускане на рискове и заплахи за сигурността в нейната многоаспектност -  международна, национална, регионална, организационна, корпоративна, персонална и същевременно формиране на организационна култура за киберсигурност и  на „киберхигиена като съвкупност от стандартни практики, процедури и поведенчески модели, прилагани на индивидуално и организационно ниво, с цел постигане на високо ниво на киберсигурност“ [3,6].

